ธีระชัยอนุมัติฟื้นกม.4ฉบับแก้จนกระจุก
คลังเดินหน้าชง ครม. ฟื้นภาษีที่ดินและสิ่งปลูกสร้าง แก้ปัญหาเหลื่อมล้ำคนจนคนรวย
22 ก.ย. 2554

คลังเดินหน้าชง ครม. ฟื้นภาษีที่ดินและสิ่งปลูกสร้าง แก้ปัญหาเหลื่อมล้ำคนจนคนรวย
นายกฤษฎา จีนะวิจารณะ รองผู้อำนวยการสำนักงานเศรษฐกิจการคลัง (สศค.) รักษาการที่ปรึกษาด้านเศรษฐกิจการเงิน กล่าวว่า นายธีระชัย ภูวนาถนรานุบาล รมว.คลัง ได้ลงนามเห็นชอบให้ สศค.ยืนยันเสนอกฎหมายการเงิน 4 ฉบับ ที่ค้างอยู่ในขั้นสภาผู้แทนราษฎร ประกอบด้วย ร่างพระราชบัญญัติ (พ.ร.บ.) ภาษีที่ดินและสิ่งปลูกสร้าง ร่าง พ.ร.บ.หลักประกันทางธุรกิจ ร่าง พ.ร.บ.แก้ไขพระราชกำหนดว่าด้วยนิติบุคคลเฉพาะกิจเพื่อแปลงสินทรัพย์เป็นหลักทรัพย์ (SPV) และร่าง พ.ร.บ.ประกอบการธุรกิจบัตรเครดิต ให้กับคณะรัฐมนตรี (ครม.) พิจารณาและต้องยืนยันภายในวันที่ 30 ก.ย.นี้ ก่อนครบกำหนดให้รัฐบาลยืนยันร่างกฎหมายภายใน 60 วัน หลังเปิดสภา 
ทั้งนี้ ในการประชุม ครม.ที่ผ่านมา คลังได้เสนอเรื่องดังกล่าวให้ ครม.พิจารณา แต่เนื่องจากเป็นวาระจรพิจารณาไม่ทัน จึงจะเสนออีกครั้งในสัปดาห์หน้า
นายกรณ์ จาติกวณิช สส.พรรคประชาธิปัตย์ อดีต รมว.คลัง รัฐบาลชุดที่แล้ว ได้เรียกร้องให้รัฐบาลยืนยันร่างกฎหมายภาษีที่ดินและสิ่งปลูกสร้าง เพื่อแก้ความเหลื่อมล้ำของคนจนกับคนรวย